**Sydänlihasperfuusion gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksella todetaan mahdolliset häiriöt sydämen verenkierrossa rasituksen ja levon aikana. Tutkimustuloksesta lähetetään lausunto hoitavalle lääkärillesi.

**Tutkimukseen valmistautuminen**

Sinun tulisi välttää ylimääräistä rasitusta ja valvomista edellisenä vuorokautena ja tutkimuspäivänä.

Ennen tutkimusta sinun täytyy olla 1 vuorokausi ilman alkoholia, 4 tuntia ilman tupakkaa sekä 12 tuntia ilman kahvia, teetä, kaakaota, colajuomia tai muita piristäviä aineita. Nämä aineet ovat kiellettyjä myös koko tutkimuksen ajan.

Saat syödä 2–3 tuntia ennen tutkimusta kevyen aamiaisen. Noudata mahdollisen lääkityksen kanssa hoitavan lääkärin ohjetta.

.

**Tutkimuksen suorittaminen**

Tutkimus on kaksivaiheinen.

* Ensimmäisessä vaiheessa suoritetaan rasitustutkimus polkupyöräergometrillä tai farmakologisena rasituksena. Rasituksen lopussa ruiskutetaan radioaktiivinen tutkimusaine kanyylin kautta verenkiertoon. Rasitusta jatketaan vielä noin minuutin ajan ja tämän jälkeen siirryt lepäämään. Noin ½-1 tunnin kuluttua aloitetaan sydänlihaksen kuvaus. Kuvaus kestää noin ½ tuntia.
* Tutkimuksen toinen vaihe aloitetaan 3 tuntia ensimmäisen vaiheen päättymisestä. Sinulle annetaan uusi annos tutkimusainetta, minkä jälkeen sydänlihas kuvataan uudelleen samoin kuin ensimmäisessä vaiheessa. Tutkimukseen on syytä varata aikaa yhteensä n. 6 tuntia.

Tutkimus voidaan suorittaa myös päinvastaisessa järjestyksessä: ensin lepo ja sitten rasitus.

**Jälkitoimenpiteet**

Tutkimusaineen pisto vastaa verikokeen ottoa, muuten tutkimus on kivuton. Käytettävällä tutkimusaineella ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä**.

Tutkimuspäivänä sinun on hyvä juoda runsaasti ja käydä tyhjentämässä virtsarakko mahdollisimman usein, näin tutkimusaine poistuu kehostasi nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotooppilaboratoriosta todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine siirtyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.

Kuvantamisessa on käytössä omasoteviestit. Vastaamme viesteihin 1-3 arkipäivän sisällä.